Levonorgestrel Apofri , tafla . Hver tafla inniheldur 1,5 mg af levonorgestreli . Lyfið inniheldur laktósa . Ef um er að ræða óþol fyrir laktósa skal hafa í huga að hver Levonorgestrel Apofri tafla inniheldur 43 mg af laktósa einhýdrati . Ef óþol fyrir sykrum hefur verið staðfest skal hafa samband við lækni áður en lyfið er tekið inn . Lyfið er neyðargetnaðarvörn og skal taka innan 72 klst. frá óvörðum samförum eða ef getnaðarvörn sem verið er að nota bregst . Lyfið er samheitalyf lyfsins Postinor . Heimilt er að selja eina pakkningu í lausasölu og er eindregið mælst til þess að lyfjafræðingur afgreiði lyfið . Methylphenidate STADA , hörð hylki með breyttan losunarhraða . Hvert hylki með breyttan losunarhraða inniheldur 17,3 mg , 25,95 mg , 34,60 mg eða 51,90 mg af metýlfenidati sem 20 mg , 30 mg , 40 mg eða 60 mg af metýlfenidathýdróklóríði . Metýlfenidat er ætlað sem hluti af víðtækri meðferðaráætlun við athyglisbresti með ofvirkni ( ADHD ) hjá börnum , 6 ára og eldri og fullorðnum , þegar stuðningsúrræði ein sér nægja ekki . Meðferð skal hafin undir umsjón sérfræðings í meðferð ADHD , s.s. barnalæknis , barna - og unglingageðlæknis eða geðlæknis , og skal hann hafa umsjón með henni . Lyfið er samheitalyf lyfsins Ritalin Uno og er eftirritunarskylt og lyfseðilsskylt . Panodil Extra , filmuhúðaðar töflur . Hver filmuhúðuð tafla inniheldur 500 mg parasetamól og 65 mg koffín . Lyfið er ætlað sem skammtímameðferð við hita t.d. í tengslum við kvef og inflúensu ásamt vægum til miðlungsmiklum verkjum t.d. höfuðverk , tannverk , tíðaverkjum ásamt vöðva - og liðverkjum . Lyfið er ætlað fullorðnum og börnum 12 ára og eldri ( > 40 kg ) . Lyfið er lausasölulyf og er heimilt að selja takmarkað magn lyfsins í lausasölu , mest 20 stk. handa einstaklingi . Lyfið er blendingslyf ( e. hybrid medicine ) og byggir hluti markaðsleyfis lyfsins á gögnum um lyfið Panadol Extra sem hefur ekki markaðsleyfi á Íslandi . Slenyto , forðatöflur . Hver forðatafla inniheldur 1 mg eða 5 mg af melatóníni . Lyfið inniheldur laktósaeinhýdrat . Ef óþol fyrir sykrum hefur verið staðfest skal hafa samband við lækni áður en lyfið er tekið inn . Slenyto er ætlað til meðferðar við svefnleysi hjá börnum og unglingum á aldrinum 2 - 18 ára með röskun á einhverfurófi og / eða Smith-Magenis heilkenni , þegar ráðstafanir í tengslum við svefnvenjur hafa ekki dugað til . Lyfið er frumlyf og er lyfseðilsskylt .